google/wiki40b huggingface dataset:
Ljå

Ljå er et landbruksredskap som særlig brukes til å slå eller skjære gress og korn med. Redskapet holdes med begge hender; ljåen føres langs bakken i en svingende rytmisk bevegelse, fram og tilbake, mens brukeren beveger seg framover, skritt for skritt. I Norge ble redskapet hovedsakelig brukt til gras, i slåttonna, men i resten av Europa ble ljåen også benyttet til korn i skurdonna. Ljåen var et redskap som endret jordbruket i jernalderen, og var et viktig og nødvendig redskap fram til 1900-tallet.

Typer, bruk og historikk

En ljå består av et skaft (et «orv») av tre og et langt skjæreblad smidd av jern som er festet vinkelrett på enden av skaftet. Bladet er smidd slik at det blir liggende i skjærevinkel mot graset og er lett bøyd oppover for å hindre at det skal skjære seg ned i bakken og sløves. En ljå med kort skaft kalles «kortljå» eller «stuttorv», en med langt skaft kalles «langljå» eller «langorv».
Det var viktig å ha en skarp ljå for at arbeidet skulle gå lettest mulig. Med rett teknikk kan en skarp ljå kutte langt gress svært effektivt. Ljåbladet måtte derfor være av god kvalitet; en god ljåsmed hadde høy status.
En ljå må slipes og brynes regelmessig. Den gang da slåttonna var ljåslått, ble ljåene vanligvis slipt en gang hver dag. Ljåen ble også brynet med jevne mellomrom, flere ganger hver dag. Slåttekaren bar ofte brynet med seg i ei slags slire. For sikkerhets skyld kunne en ta med seg flere ljåblad, dersom slåtten lå litt langt unna, og enga var steinet slik at eggen kunne bli haksete.
Det krever trening å bruke en ljå riktig. Overkroppen må «svinges» og følge ljåen i bevegelsen.
Stuttljåen var et godt barneredskap for opplæring, men den kom også til sin rett i bratte bakker og på steinete mark.
Sigd, lauvkniv og ljå kom i bruk i jernalderen, og muliggjorde en mer effektiv kornskurd og innhøsting av vinterfor til husdyra. Ljåkulturen var trolig på sitt høyeste nivå på 1800-tallet. På slutten av 1800-tallet kom hesteslåmaskinen, og den vant fort innpass på alle større gårder. Men ljåen var fortsatt et viktig redskap midt på 1900-tallet til slått på steder der slåmaskinen ikke kom til.

Slåttedag

Kunsten å slå med ljå er bl.a. viktig i forbindelse med kulturlandskapspleie. Det arrangeres årlig mesterskap i ljåslått.
Midt i juli arrangeres hvert år slåttedag på Rygnestadtunet i Valle i Setesdal, i samarbeid mellom Fylkesmannen i Aust- og Vest-Agder, Setesdalsmuseet og grunneierne.  Det blir demonstrert ljåslått med langorv og stuttorv, bryning og sliping av ljå, det serveres slåttegraut og arrangeres konkurranse i ljåslått. Arrangementet er en del av satsing på kulturlandskapspleie og vern av immateriell kultur.

Symbolikk

Mannen med ljåen er et kjent symbol for Døden i folkediktninga. Han «høster» menneskeliv med sin lange ljå.
Alf Prøysen var en dikter som kjente godt til både ljå og slåttonn. I Slipsteinsvalsen er ljå og slipestein blant hovedmotivene.
Verdensmesterskapet på ski, nordiske grener

Verdensmesterskapet på ski, nordiske grener er de verdensmesterskap som arrangeres av Det internasjonale skiforbundet (FIS) i langrenn, skihopping og kombinert. FIS besluttet under sin kongress i 1936 at det første offisielle verdensmesterskapet på ski i nordiske grener skulle arrangeres i 1937 i Chamonix i Frankrike.
FIS arrangerte i årene 1925–1927 Rendez vous-renn og i årene 1929–1935 ble det arrangert FIS-renn og fra 1937 ble disse rennene av FIS referert til som verdensmesterskap. Under FIS-kongressen i 1965 ble Rendez vous- og FIS-rennene gitt offisiell VM-status. På samme kongress ble det også besluttet at nordiske grener under vinter-OL fra og med Vinter-OL 1924 også skal ha status som verdensmesterskap. Ski-VM 1941 ble arrangert i Cortina d'Ampezzo i Italia 1.-10. februar 1941, men FIS fjernet arrangementets VM-status under kongressen i 1946 grunnet begrenset deltakelse. 2. verdenskrig pågikk og forhindret flere deltakere fra flere land fra å delta. Medaljene som ble utdelt under mesterskapet regnes ikke med i FIS' offisielle statistikker.
Det siste vinter-OL som også var verdensmesterskap i nordiske grener var Vinter-OL 1980 i Lake Placid i USA. 20 km langrenn for kvinner i 1980 ble arrangert i Falun, da denne øvelsen ikke var på programmet under OL i Lake Placid. Under FIS-kongressen i 1983 ble det besluttet at det fra og med 1985 skulle arrangeres verdensmesterskap i nordiske grener annethvert år. I 1984 ble det arrangert verdensmesterskap i to øvelser, kombinert lagkonkurranse og laghopp, da disse øvelsene ikke var på programmet for Vinter-OL 1984 i Sarajevo. Øvelsene som ble arrangert under Vinter-OL 1984 har ikke status som verdensmesterskap.

Øvelser

Se utfyllende artikkel under Liste over VM på ski, nordiske grener.
Dwesasilvasedis

Utbredelse

Arten er utbredt i Sør-Afrika.
DAX

DAX (forkortelse for Deutscher Aktienindex) er en Blue Chip-aksjeindeks bestående av 30 store tyske selskaper notert på Frankfurt-børsen.
Staphylus

Utseende

Små (vingespenn ca. 25 millimeter), ensfarget mørkbrune smygere.

Levevis

Larvene lever på planter i amarantfamilien.

Utbredelse

Artene er utbredt i Mellom- og Sør-Amerika nord til det sørvestlige USA.
Politireserven

Politireserven er en reservestyrke i den norske politi- og lensmannsetaten som består av mannskaper som har fullført militær førstegangstjeneste og som deretter utfører plikttjeneste i Politireserven resten av tjenestetiden. Politireserveordningen er hjemlet i polititjenestepliktloven.
Politireserven kan kun besluttes brukt av Kongen i statsråd. Den kan brukes ved hel eller delvis mobilisering, for å avverge eller begrense naturkatastrofer og andre alvorlige ulykker, samt for å opprettholde samfunnsorden når viktige allmenne interesser tilsier det. Det sistnevnte gjelder også ved eventuelle terrorangrep.
Politireserven vil i visse situasjoner være påkrevd for å understøtte og dels avløse ordinære politimannskaper. Hovedoppgavene til Politireserven vil være objektvakthold og vakttjeneste, trafikk og -patruljetjenesten, innsats mot folkemasser (IMF) og i noen spesielle tilfeller personsikring. Politireserven skal ikke brukes for å kompensere for mangelfulle politiressurser ved utøvelse av politiets daglige tjeneste. 
Nye politireservister gjennomgår et to ukers grunnkurs ved Justissektorens kurs- og øvingssenter (JKØ) i Stavern. Her er man gjennom mange av politiets vanlige oppgaver som for eksempel vakthold, trafikkontroll, patruljetjeneste og skyteprøve. Reservistene kan også bli innkalt til repetisjonskurs.
Politireservistene opptrer enten med feltuniform eller tjenesteantrekk II, den uniformen som vanligvis benyttes av politiet. Reservistene kjennes ved at distinksjonene er vevde, sorte hylser med bokstavene PR i gult. Som øvrig norsk politi er Politireserven ubevæpnet, men har maskinpistolen MP5 som primærvåpen ved eventuell bevæpning.

Historie

Politireserven ble for første gang siden opprettelsen i 1952 benyttet under OL på Lillehammer i 1994. Deler av Politireserven er også med på ordinære redningsøvelser med Forsvaret, Sivilforsvaret og Politiet.
Fra og med 2006 ble Politireserven administrert av Utrykningspolitiet i Stavern. Samtidig ble det besluttet at Politireserven skulle kun rekrutteres fra det sentrale østlandsområdet, og ikke hele landet som før.
Høsten 2007 bestod styrken av omtrent 800 opplærte menn og kvinner, etter å ha bestått av omtrent 5500 personer så sent som i 2001. Begrensede budsjetter på slutten av 1990- og så langt på 2000-tallet har ført til beskjeden kursvirksomhet.
I 2007 bestemte Regjeringen av det skal rulleføres tusen ekstra personer som raskt kan utdannes og utstyres dersom trusselsituasjonen endres, men kostnadsrammen ble ikke besluttet økt med dette.
Den 22. juli 2011 ble det gitt tillatelse fra Politidirektoratet til å benytte styrken. Deler av styrken ble varslet og satt i beredskap, men ingen ble innkalt.
Politireserven ble av forsterkningsutvalget den 08.04.2013 foreslått avviklet, men våren 2015 ble det besluttet i Stortinget med 2/3 flertall å beholde Politireserven. Dette har i første omgang ført til hyppigere øvingsvirksomhet for reserven.
Ball Stream

Baller Stream er en elv av smeltevann 3,5 km vest for Marble Point på kysten av Victoria Land. Den flyter fra fronten av Wilson forlandsbre og flyter nordøst til Surko Stream like vest for hvor denne møter Arnold Cove.
Elven ble undersøkt av Robert L. Nichols, en geolog for ingeniørene Metcalf and Eddy i Boston, som gjorde tekniske studier her for U.S. Navy i 1957–58 og ble navnsatt av Nichols etter Donald G. Ball, en jordfysiker i Metcalf and Eddy.
Vektløfting under Middelhavslekene 1997

Vektløfting under Middelhavslekene 1997. Vektløfting var en av flere sporter under de trettende middelhavslekene som ble arrangert i Bari i Italia i perioden 13. til 25. juni 1997. Det var tollvte gangen som vektløfting var med på programmet under middelhavslekene. Det ble konkurrert i ni vektklasser i både støt og rykk, kun for menn. Tyrkia ble beste nasjon med tretten gullmedaljer foran Hellas med fem.
Smågodt

Smågodt er godteri som selges i løsvekt. 
Smågodtet ble utbredt i Norge på 1970-tallet, og frem til 1990-tallet ble det også solgt med stykkpris. Det ble omsatt smågodt for 991 millioner kroner i Norge i 2012, noe som utgjorde 11% av det totale godterimarkedet. De to største smågodt-produsentene på det norske markedet er Nidar og Candyking. 
Prismessig ligger smågodt betydelig under prisen av innpakket godteri, og spesielt sjokolade er langt billigere om man kjøper det i løsvekt.
Jelena

Etymologi

Jelena (russisk: Елена) er en russisk form av Helene, som er dannet av greske helene (gresk: ‘ελενη), «stråle, skinne», som igjen er relatert til helios (gresk: Ήλιος), «sol». Navnet transkriberes også som Elena. 
Jelena assosieres på Balkan også med det sørslaviske ordet jelen, «hjort», og jela, «edelgran».
Rosenbad

Forvandling til regjeringskanselli

Navnet Rosenbad kommer av at det på begynnelsen av 1600-tallet lå et badehus, som i tillegg til vanlige karbad også tilbød parfymert bad i dette kvarteret.
Den svenske staten hadde begynt å overta deler av Rosenbadet i 1919, og i 1922 flyttet det nyopprettede Handelsdepartementet inn. I 1956 opphørte restaurantdriften i Rosenbad og regjeringskanselliet tok i bruk større deler av bygningsmassen. I årene frem til 1980 ble mye av interiøret ombygget til funksjonelle kontorlokaler for regjeringen. Senere har man forsøkt å gjenskape en hel del av originalutsmykningen. I 1981 ble kansellihuset overtatt i sin helhet, og statsministerens kontor flyttet til Rosenbad.

Arkitektur

Bygningen er tegnet av arkitekt Ferdinand Boberg for AB Rosenbad og Nordiska Kreditbanken og sto ferdig i 1902. Huset ble bygget på tomten etter det tidligere Bondes palass og opptar halve kvartalet. Rosenbad ble oppført etter et bygningsprogram som omfattet eksklusive privatleiligheter, restaurant, kafé, banklokaler, butikker og kontorlokaler. De ulike virksomhetene kunne nås fra forskjellige entréer og trappehus. Bygningen er rikt dekorert med poetiske utsmykkinger hugget i lyserød og hvit sandsten.
Hans-Erich Voss

Militær karriere

Voss ble født i Angermünde, Brandenburg den 30. oktober 1897. Han ble uteksaminert fra det tyske marineakademi  i 1917. Han tjenestegjorde i Reichsmarine og senere i Kriegsmarine. I 1942 ble han sjef for den tunge krysseren «Prinz Eugen», hvor han møtte Joseph Goebbels, den gang Reich Propaganda Minister, da Goebbels ledsaget journalister på en omvisning på skipet. Som et resultat av dette møtet, sørget Goebbels  for å få Voss utnevnt til marinens forbindelsesoffiser ved Hitlers hovedkvarter i mars 1943.

20. juli-attentatet

Voss var til stede ved  bombekomplottet mot Hitler den 20. juli 1944. Han var i Hitlers konferanserom i Rastenburg-hovedkvarteret, Wolfsschanze ("Ulvehiet") som Kriegsmarines representant. 
Rundt kl 12:30 da konferansen begynte, unnskyldte Claus von Stauffenberg seg for å bruke et toalettrom ved Wilhelm Keitel's kontor hvor han brukte en tang til å knuse enden på en blyanttenner, satte den inn i en 1 kg blokk av et plasteksplosiv pakket inn i brunt papir. Tenneren, som besto av et tynt kobberrør som inneholdt syre, tok ti minutter å spise over en kobberwire som holdt tilbake Tennstempeltennsatsen fra tennhetten som utløste bomben. Den ble deretter plassert i en koffert under et bord hvor Hitler, Voss og mer enn 20 offiserer hadde samlet seg.
Mellom kl. 12:40 og 12:50 detonerte bomben og ødela konferanserommet.
Selv om Hitler overlevde med mindre skader, ble tre offiserer og en stenograf dødelig såret og døde kort tid etterpå.
Voss ble også såret i bombeeksplosjon, men han kom raskt til seg selv. Han fikk  20. juli 1944. Opprinnelig fikk han sårmerket i svart, men deretter ble det oppgradert til sølv, og endelig til gull fordi han ble såret en rekke ganger. Voss var det eneste medlem av Wehrmacht som fikk alle tre merkene.

Berlin 1945

I sin kapasitet som Kriegsmarine Liaison Officer ledsaget Voss  Hitler, Goebbels i Führerbunker under Rikskanselliets bygning i sentrum av Berlin i januar 1945. I de siste månedene av det Tredje Rike. Voss ble en nær fortrolig med Goebbels og hans kone Magda Goebbels. Han var klar over at Goebbels hadde bestemt seg for at de ikke ville forlate bunkeren, men ville drepe sine barn og deretter seg selv når Hitler var død.

Tatt

Voss ble sovjetisk krigsfange. I august 1951 ble  han tiltalt av de sovjetiske myndighetene på anklage om at «han hadde en kommandopost i Hitlers krigsflåte som var involvert i en aggressiv krig i strid med internasjonale lover og avtaler» I februar 1952 dømte en krigsrett i Moskva militære distrikt han til 25 års fengsel. Med et dekret fra det øverste Sovjet i desember 1954 ble han løslatt og overlevert til Den tyske demokratiske republikks (DDR) myndigheter.

Død

Voss døde i Berchtesgaden i Bayern i 1969.
Glanshøstfly

Utseende

Et middelsstort (vingespenn 32 – 37 mm), kraftig bygd, brunt eller rødbrunt nattfly. Forkroppen er rødbrun. Forvingen er avrundet, brun eller rødbrun, med tre diffuse, mørke tverrbånd: ett nær roten, ett som går gjennom nyremerket og ett lenger ute som går parallelt med ytterkanten. Ring- og nyremerkene er markerte og lyskantede. Vingeårene er litt lysere farget enn resten av vingen. Bakvingen er brungrå, lysere ved roten.

Levevis

Arten finnes helst i løv- og blandingsskog. Larvene lever, i alle fall i de siste larvestadiene, på urter som nøkleblom (Primula spp.), syrer (Rumex spp.), veronika (Veronica spp.) og kjemper (Plantago spp.). Arten overvintrer som egg. De voksne sommerfuglene flyr om natten i september.

Utbredelse

Glanshøstflyet har en nokså begrenset utbredelse i den sørlige delen av Nord-Europa og de østlige delene av Mellom- og Sør-Europa. I Norge ble den først registrert fra Vestby i Akershus i 1993, senere er den også funnet på et par lokaliteter i Sarpsborg og Halden i Østfold. De kjente norske bestandene er små og arten antas å være noe truet i Norge.
NM i stafetter 2012

NM i stafetter 2012 var en del av NM i friidrett 2012, men ble arrangert som et eget stevne på Jessheim 19. og 20. mai 2012. Arrangør var Ullensaker/Kisa.
Vigrid: Siste oppgjør

Vigrid: Siste oppgjør er en norsk dokumentarfilm om den høyreekstreme organisasjonen Vigrid. Filmen ble skapt av Anders Eikeland og Tommy Myrbostad, og ble våren 2008 lagt ut på YouTube og SOS Rasismes hjemmesider. Originalopptakene fra intervjuene med Tore Tvedt og Øyvind Heian ble gjort av Daniel Langøen Nilsen.
Filmen fikk stor mediaoppmerksomhet, og inneholdt blant annet tidligere upubliserte klipp av Tore Tvedt og Øyvind Heian. I mai 2008 gikk Heian til sak mot filmskaperne med krav om at filmen blir fjernet fra nettet og krav om oppreisning for ærekrenkelse. Oslo tingrett kom frem til at filmen skulle bli værende på nett da terskelen for forhåndssensur skal være høy i Norge, samtidig som retten anså ytringene i filmen som grovt infamerende og krenkende, og at en del av disse ytringene ikke hadde dekning i fakta. Heian gikk videre med saken, men på grunn av flere rettsrunder der det var uenighet om saken skulle opp i Oslo eller i Romsdal tingrett var det ikke før i mai 2009 at saken ble berammet for Romsdal tingrett i Molde. I september 2009 ble søksmålet imidlertid trukket av Heian. Årsaken var at Heians organisasjon NorgesPatriotene ble lagt ned etter et elendig valgresultat. Myrbostad og Eikeland fjernet derfor filmen fra Internett, noe Eikeland begrunnet med at var «en direkte konsekvens av Øyvind Heians løfte om å legge ned partiet sitt og trekke seg ut av det offentlige søkelys».
Både Øyvind Heian og ungguttene holdt løftene sine. Heian har i ettertid blitt student.
Agnorimus sumizome

Utseende

En middelsstor, langbeint, brokete farget gullbasser. Grunnfargen er mørkt grønnlig eller svart, med hvite, grønne eller rødbrune tegninger. Hodet er forholdsvis stort og tydelig avsatt fra pronotum, "snuten" er dypt innskåret foran. Fasettøynene er nokså store, runde og utstående. Pronotum er nærmest trapesformet, med rette sidekanter, disse er mer eller mindre gule. Dekkvingene har tallrike, mer eller mindre runde, lysgule flekker, gjerne også en brunrød lengdestripe.

Utbredelse

Arten er utbredt på Taiwan.
Glacier Express

Glacier Express er et ekspresstog i de sveitsiske Alpene som går fra St. Moritz til Zermatt via Chur, Disentis, Andermatt og Brig. På sommeren kjører ett tog fra St. Moritz og et annet fra Davos. De to sporene møtes mellom Chur og Disentis. Toget er ikke et ekspresstog i betydningen at det er snakk om et høyhastighetstog. Det er heller fordi det går sammenhengende over en lengre distanse uten at passasjerene må bytte tog.
Hele strekningen tar rundt syv og en halv time, og toget kjører da over 291 bruer og gjennom 91 tunneler. Det høyeste punktet på ruta er ved Oberalppasset, hvor banen har en høyde på 2 033 meter over havet. Toget hadde sin jomfrutur den 25. juni 1930. Det hadde avgang klokka 07.30, og hadde 70 passasjerer om bord. Toget kom fram til St. Moritz rundt 11 timer senere.
Fylkesvei 276 (Aust-Agder)

Fylkesvei 276 (Fv276) i Aust-Agder gikk mellom Øy i Åmli og fylkesgrensen mot Telemark ved Nobbesund. Veien var 4,8 km lang.
2019 ble veien del av fylkesvei 418.
Leiemordere

Handling

Robert Rath (Sylvester Stallone) er en leiemorder som ønsker å slutte i bransjen, hjemsøkt av minner om da han drepte sin egen mentor, Nicolai (Anatoly Davydov), flere år tidligere. En dag får han i oppdrag å drepe en person, som blir tatt ut før han rekker å gjøre noe. Den som stod bak dette mordet, viser seg å være Miguel Bain (Antonio Banderas) - en annen leiemorder. Rath får i oppdrag om å drepe fire nederlandske kjøpere, som viss nok skal kjøpe en disk med sensitiv informasjon fra en hacker som heter Electra (Julianne Moore).
Bain får også det samme oppdraget, og tar ut de fire nederlandske kjøpere som viser seg å være Interpol-agenter. Rath skal drepe Electra, men lar henne leve. Han får tak i disken med sensitiv informasjon, og hans lønn for jobben blir gitt til ham i en koffert. Kofferten inneholder faktisk en bombe, plassert av hans egen arbeidsgiver i et forsøk på å drepe ham. Arbeidsgiveren hans ansetter Bain for å ta ut Rath, som nå har blitt et mål sammen med Electra. Arbeidsgiveren hans viser seg å være ingen ringere enn Nicolai, som Rath trodde var død i mange år.
Hesteredskap

Hesteredskap er en betegnelse på landbruksredskap som drives av en eller flere hester. Hesteredskap som hadde roterende deler, måtte få rotorkraft fra hjul på redskapet. I Norge var det vanlig å drive landbruk med hest frem til 1950- 1960-tallet, da traktoren gradvis tok over.
Warrick kullkraftverk

Warrick kraftverk er et kombinert gasskraftverk og kullkraftverk ved Newburgh i Warrick County, delstaten Indiana i det nordlig-sentrale USA. Det ligger ved Ohio River og har en installert produksjonskapasitet på 755 MW, fordelt på 4 blokker / turbiner. Dette er delstatens ellevte største termiske kraftverk målt etter installert produksjonseffekt. 
Anlegget ble bygget ut i årene 1960–1970. Brenselkilden er bitumenøst kull og naturgass. Anleggets utslipp av CO₂ i 2006 var på 6,19908 mill tonn.
Ved siden av ligger F. B. Culley kullkraftverk.
I'll Be Here Where the Heart Is

«I'll Be Here Where the Heart Is» er en sang skrevet av Kim Carnes, Duane Hitchings og Craig Krampf som ble spilt inn og gitt ut på albumet Flashdance i 1983.
Tina Turner spilte sangen live på sine konserter på begynnelsen av 80-tallet.
Langenes kirke

Langenes kirke ligger på Langnes i Øksnes kommune i Nordland. Kirka er ei korskirke i laftet tømmer med 170 plasser. Byggeåret for kirka er ukjent, sannsynligvis tidlig på 1500-tallet. Den er den eldste bevarte kirka i Vesterålen. Det er mulig at kirka opprinnelig ble bygd på Gisløya, litt lenger sør i kommunen, og senere flyttet til Langnes. Kirka fikk sitt første orgel i 1868.
På en høyde ved kirka står en bauta til minne om fiskere i Langenes som er omkommet på havet. Bautaen ble reist i 1944, etter initiativ fra Langenes Fiskarlag. På baksiden av steinen er 51 navn hogd inn.
Det fantes tidligere ei Langnes kirke i Tana i Finnmark, men den ble brent av tyskerne i 1944, og ikke gjenoppbygd.

Inventar

Kirka er kjent for det gamle inventaret. Det meste av dette er gitt som gaver til kirka fra prester eller oppsittere i været. Noe av det originale inventaret har senere blitt fjernet fra kirka, enten gitt til andre kirker eller til Tromsø museum.
Altertavla ble malt i 1758 av tyskfødte Gottfried Ezechiel. Tavla har toppstykke med kraftig profilering og sidefelter og er rikt utstyrt med marmoreringer. Ezekiels figurstil er frisk og dekorativ. Han utnyttet ofte rødt og purpurbrunt, friskt blått og grønt. 
På tavla er det flere bilder. Hovedbildet midt på altertavla er av Jesus på korset. På hver side av Jesus på korset henger det et nytt bilde. Til høyre er det disippelen Johannes (jfr. ørnen ved hans føtter som er et merke for disippelen Johannes), og til venstre er det Moses med de to lovtavlene. Over hovedmotivet med korsfestelen finner man bilde av oppstandelen. Under hovedmotivet finner man nattverdsmåltidet som er malt inn. Tavlen ble gitt som gave til kirken av Anders Brønlund og hans kone i 1758.
I kirka finnes også et maleri av Jesus og Peter med en spesiell barokkramme som i 1767 ble gitt som gave fra den kaptein Hendrich La de Boer Friisland. Han hadde forlist med skipet sitt utenfor Langenes. Befolkningen berget mannskapet og gav dem mat og husly i vel et år. Kaptein Hendrich La de Boer Friisland viste sin takknemlighet med å gi denne rammen til kirken.
Prekestolen er laget av presten Morten Tuesønn og er fra slutten av 1500-tallet.
HIFK

Historikk

Idrettslaget ble stiftet i 1897 på initiativ fra Georges Doubitsky og hans venner i Kruununhaka, Helsingfors, og har aktivt deltatt i etableringen av flere idrettsforbund og har fostret mange toppidrettsutøvere.

Fotball

Fotballaget har vunnet det finske mesterskapet sju ganger, den første i 1930 og den siste i 1961. I 2008 spilte klubben i den finske 2. divisjon etter å ha rykket opp to sesonger på rad.

Ishockey

Ishockeylaget har vært finsk mester sesongene 1968/1969, 1969/1970, 1973/1974, 1979/1980, 1982/1983, 1997/1998 og 2010/2011. Hjemmekampene spilles i Helsingfors Ishall, med en kapasitet på 8 200 tilskuere.

Finske mestere i bandy

15 mesterskap
Île de Ré

île de Ré er en fransk øy i Atlanterhavet utenfor byen La Rochelle i departementet Charente-Maritime i regionen Nouvelle-Aquitaine langs den franske vestkysten. Det er Frankrikes fjerde største øy.
Øya har omtrent 17 000 innbyggere. Turisme er en viktig næring. Det ble bygget bro til øya fra fastlandet i 1988.
Byen Saint-Martin-de-Ré er øyas historiske hovedstad, og sammen med kommunen La Flotte utgjør dette området øst på øya et urbant område med rundt 5000 innbyggere. I dag er kommunen Sainte-Marie-de-Ré øyas hovedsete med sine 3000 innbyggere.
Mosebacke vanntårn

Mosebacke vanntårn (Mosebacke vattentorn) ligger ved Mosebacke torg i Stockholm. Bygningen ble tegnet av arkitekt Ferdinand Boberg og oppført i 1895-1897. Den er utført i tegl med åttekantet tårn etter inspirasjon fra middelalderen. Overdelen av tårnet har lange, smale innskårne nisjer og hjørnesplinter i granitt.
Boberg videreutviklet senere det samme tårntemaet på Centralposthuset.
Tårnet ble bygget om til boligformål i 1992.